Kassel (tot en met 1926 amptelik Cassel) is die derde grootste stad in die Duitse deelstaat Hesse ná Frankfurt am Main en Wiesbaden. Kassel het vanaf 1277 as administratiewe setel van die Landgraafskap Hesse gedien en tussen 1567 en 1803 as hoofstad van die Landgraafskap Hesse-Kassel en die Keurvorstedom Hesse (tot 1866). Verskeie residensies en kastele dateer uit dié tydperk, waaronder die Orangerie in de baroktuin Karlsaue en die kasteel Wilhelmshöhe, geleë in die Bergpark Wilhelmshöhe - 'n landskapstuin in die barokstyl wat vanaf 1693 volgens 'n idee van die landgraaf van Hesse-Kassel ontstaan het en deur Unesco sedert 2013 as wêrelderfenis gelys word. Die stad is tans die administratiewe sentrum van die distrik Kassel en die Landkreis (munisipaliteit) Kassel. Die stad het internasionale bekendheid verwerf met die kunsuitstalling documenta wat sedert 1955 elke vier of vyf jaar hier gehou word. Sedert Maart 1999 dra Kassel ook die amptelike bynaam documenta-Stadt. Die plaaslike universiteit is in 1971 gestig. Kassel is sowat 70 kilometer noordwes van die geografiese middelpunt van Duitsland geleë en sodoende naas Erfurt (Thuringen) en Göttingen (Nedersakse) die mees sentraal geleë van alle Duitse stede met meer as 100 000 inwoners.